NARIADENIE KOMISIE (ES ) č. 1306/2008
zo 17. decembra 2008,
ktorým sa stanovujú predajné ceny Spoločenstva za výrobky rybného hospodárstva uvedené v prílohe II k nariadeniu Rady (ES ) č. 104/2000 na rybársky rok 2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), a najmä na jeho článok 25 ods. 1 a 6,
keďže:
(1)
Predajnú cenu Spoločenstva treba stanoviť za každý z výrobkov uvedených v prílohe II k nariadeniu (ES) č. 104/2000 pred začiatkom rybárskeho roka na úrovni minimálne rovnej 70 % a neprevyšujúcej 90 % orientačnej ceny.
(2)
V nariadení Rady (ES) č. 1299/2008 (2) sa stanovujú orientačné ceny na rybársky rok 2009 za všetky príslušné výrobky.
(3)
Trhové ceny sa značne odlišujú v závislosti od druhov a od toho, ako sú výrobky prezentované, najmä v prípade gordanov a merlúz.
(4)
Pre rozličné druhy a prezentácie zmrazených výrobkov vyložených v Spoločenstve by sa preto mali stanoviť rozličné konverzné faktory, aby sa stanovila cenová hladina, na základe ktorej sa stanovujú intervenčné opatrenia ustanovené v článku 25 ods. 2 nariadenia (ES) č. 104/2000.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre výrobky rybného hospodárstva,
PRIJALA TOTO NARIADENIE:
Článok 1
Predajné ceny Spoločenstva uvedené v článku 25 ods. 1 nariadenia (ES) č. 104/2000 a platné počas rybárskeho roku 2009 pre výrobky uvedené v prílohe II k uvedenému nariadeniu, ako aj prezentácie a konverzné faktory, ktoré sa na ne vzťahujú, sú uvedené v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. decembra 2008